钦定古今图书集成/历象汇编/岁功典/第008卷 > 《无射九月》
## 钦定古今图书集成/历象汇编/岁功典/第008卷 > 《无射九月》

宿昔亲朋，平生益友，不谓穷通有分，云雨将乖。既深
《伐木》之声，更问《采葵》之咏。属以重阳变叙，节景穷秋，
霜抱树而拥柯，风拂林而下叶。金堤翠柳，带星釆而
均调；紫塞苍鸿，追风光而结阵。敬想足下秀标东箭，
价重南金，才过吞鸟之声，德迈怀蛟之智。但某衡门
贱士，瓮牖微生，既无白马之谈，且乏碧鸡之辩。叹分
飞之有处，嗟会面以无期。聊申布服之言，用述并粮
之志。